Dansk Folkepartis formand, Kristian Thulesen Dahl, ærgrer sig over resultatet.

- Det er da et træls resultat. Vi gik efter to mandater, og det ser ud til, at vi får et enkelt, men meget, meget dyrt mandat i antal stemmer, siger partiformanden.

Det bliver den uprøvede Peter Kofod, der får Dansk Folkepartis mandat. Kristian Thulesen Dahl afviser, at den manglende erfaring får stor betydning.

- Jeg ved ikke, hvor meget det vil betyde i dagligdagen. Vi havde rigtig gerne set, at Anders Vistisen var blevet genvalgt. Men tillykke til de andre partier, der har fået fremgang. Vi må tage handsken op derfra, siger Kristian Thulesen Dahl.

'Pænt valg til S, selvom de ikke bliver størst'

Socialdemokratiet får tre mandater og lander på samme resultat som ved europaparlamentsvalget i 2014.

- Socialdemokratiet får et pænt valg, men de bliver ikke størst, og det er der nok mange i Socialdemokratiet, der er skuffede over, siger Kasper Møller Hansen.

Flere meningsmålinger havde inden europaparlamentsvalget spået, at Socialdemokratiet ville få fire mandater.

- Vi havde sat os det mål, at vi ville se, om vi ikke kunne sikre en socialdemokratisk fremgang. Og det er lykkedes. Dermed er vores fundament blevet bedre, siger Socialdemokratiets formand, Mette Frederiksen.

Hun erkender, at folketingsvalget nu er blevet mere spændende.

- Og til alle jer, jeg møder, der siger, at 'den er hjemme': Den er ikke hjemme endnu. Og vi kan ikke være sikre på, at der er det røde flertal og den nye statsminister og den nye politik, som så mange danskere gerne vil have. Med mindre at vi 5. juni får mange flere til at gå ud og stemme socialdemokratisk, lød det til den socialdemokratiske valgfest.

Både SF og De Radikale går et mandat frem i forhold til sidste valg og lander på to mandater hver.

- De kan gå ind i folketingsvalgkampen med optimisme. Det er altid sjovest at stemme på en vinder, siger Kasper Møller Hansen.

Den radikale leder, Morten Østergaard, glæder sig naturligvis over det ekstra mandat, foruden Morten Helveg Petersens.

- Det her betyder, at kampen for at løse klimakrisen, flygtningekrisen, sikkerhedskrisen nu kan kæmpes med dobbelt kraft, lød det.

Enhedslisten, der for første gang stiller op til Europa-Parlamentet, opnår et mandat og skal reprænteres af Nikolaj Villumsen.

Også De Konservative får et mandat, selvom partiet går tilbage flere steder i landet.

- De havde frygtet en nedsmeltning, så det er en overraskelse, siger valgforskeren.